ब्रह्मपुराणम्/अध्यायः ३२
मार्तण्डजन्ममाहात्म्य-वर्णनम्	
मुनय ऊचुः	
निर्गुणः शाश्वतो देवस्त्वया प्रोक्तो दिवाकरः।	
पुनर्द्वादशधा जातः श्रुतोऽस्माभिस्त्वयोदितः॥ ३२.१ ॥	
स कथं तेजसो रश्मिः स्त्रिया गर्भे महाद्युतिः।	
सम्भूतो भास्करो जातस्तत्र नः संशयो महान्॥ ३२.२ ॥	
ब्रह्मोवाच	
दक्षस्य हि सुताः श्रेष्ठा बभूवुः षष्टि शोभनाः।	
अदितिर्दितिर्दनुश्चैव विनताद्यास्तथैव च॥ ३२.३ ॥	
दक्षस्ताः प्रददौ कन्याः कश्यपाय त्रयोदश।	
अदितिर्जनयामास देवांस्त्रिभुवनेश्वरान्॥ ३२.४ ॥	
दैत्यान्दितिर्दनुश्चोग्रान्दानवान् बलदर्पितान्।	
विनताद्यास्तथा चान्याः सुषुवुः स्थाणुजङ्गमान्॥ ३२.५ ॥	
तस्याथ पुत्रदौहित्रैः पौत्रदौहित्रकादिभिः।	
व्याप्तमेतज्जगत् सर्व्व तेषां तासां च वै मुने॥ ३२.६ ॥	
तेषां कश्यपपुत्राणां प्रधाना देवतागणाः।	
सात्त्विका राजासाश्चान्ये तामसास्च गणाः स्मृताः॥ ३२.७ ॥	
देवान्यज्ञबुजश्चक्रे तथा त्रिभुवनेश्वरान्।	
स्रष्टा ब्रह्मविदां श्रेष्ठः परमेष्ठो प्रजापतिः॥ ३२.८ ॥	
तानबाधन्त सहिताः सापत्न्याद्‌दैत्यदानवाः।	
ततो निराकृतान् पुत्रान्दैतेयैर्दानवैस्तथा॥ ३२.९ ॥	
हतं त्रिभुवनं दुष्ट्वा अदितिर्मुनिसत्त्माः।	
आच्छिनद्‌यज्ञभागांश्च श्रुधासम्पीडितान् भृशम्॥ ३२.१० ॥	
आराधनाय सवितुः परं यत्नं प्रचक्रमे।	
एकाग्रा नियताहारा परं नियममास्थिता।	
तुष्टाव तेजसां राशिं गगनश्थं दिवाकरम्॥ ३२.११ ॥	
नमस्तुभ्यं परं सूक्ष्मं सुपुण्यं बिभ्रतेऽतुलम्।	
धाम धामवतामीशं धामाधारं च शाश्वतम्॥ ३२.१२ ॥	
जगतामुपकाराय त्वामहं स्तौमि गोपते।	
आददानस्य यद्रूपं तीव्रं तस्मै नमाम्यहम्॥ ३२.१३ ॥	
ग्रहीतुमष्टमासेन कालेनाम्बुमयं रसम्।	
बिभ्रतस्तव यद्रूपमृग्‌यजुःसाम्नामैक्येन तपते तव॥ ३२.१४ ॥	
समेतमग्निषोमाभ्यां नमस्तस्मै गुणात्मने।	
यद्रुपमृग्‌यजुःसाम्नामैक्येन तपते तव॥ ३२.१५ ॥	
विश्वमेतत्त्रयीसंज्ञं नमस्तस्मै विभावसो।	
यत्तु तस्मात्परं रूपमोमित्युक्त्वाभिसंहितम्॥ ३२.१६ ॥	
ब्रह्मोवाच	
एवं सा नियता देवी चक्रे स्तोत्रमहर्निशम्।	
निराहारा विवस्वन्तमारिराधयिषुर्द्विजाः॥ ३२.१७ ॥	
ततः कालेन महाता भगवांस्तपनो द्विजाः।	
प्रत्यक्षतामगात्तस्या दाक्षायण्या द्विजोत्तमाः॥ ३२.१८ ॥	
सा ददर्श महाकूटं तेजसोऽम्बरसंवृतम्‌।	
भूमौ च संस्थितं भास्वज्ज्वालाभिरतिदुर्दृशम्॥ ३२.१९ ॥	
तं दृष्ट्वा च ततो देवी साध्वसं परमं गता॥ ३२.२० ॥	
जगदाद्य प्रसीदेति न त्वां पश्यामि गोपते।	
प्रसादं कुरु पश्येयं यदूपं ते दिवाकर भक्तानुकम्पक विभो त्वद्भक्तान् पाहि मे सुतान्॥ ३२.२१ ॥	
ब्रह्मोवाच	
ततः स तेजसस्तस्मादाविर्भूतो विभावसुः।	
अदृश्यत तदादित्यस्तप्तताम्रोपमः प्रभुः॥ ३२.२२ ॥	
ततस्तां प्रणतां देवीं तस्यासन्दर्शने द्विजाः।	
प्राह भास्वान् वृणुष्वैकं वरं मत्तो यमिच्छसि॥ ३२.२३ ॥	
प्रणता शिरसा सा तु जानुपीडितमेदिनी।	
प्रत्युवाच विवस्वन्तं वरदं समुपस्थितम्॥ ३२.२४ ॥	
अदितिरुवाच	
देव प्रसीद पुत्राणां हृतं त्रिभुवनं मम।	
यज्ञभगाश्च दैतेयैर्दानवैश्च बलाधकैः॥ ३२.२५ ॥	
तन्निमित्तं प्रसादं त्वं कुरुष्व मम गोपते।	
अंशेन तेषां भ३तृत्वं गत्वा तान्नाशये रिपून्॥ ३२.२६ ॥	
यथा मे तनया भूयो यज्ञभागभुजः प्रभो।	
भवेयुरधिपाश्चैव त्रैलोक्यस्य दिवाकर॥ ३२.२७ ॥	
तथानुकल्पं पुत्राणआं सुप्रसन्नो रवे मम।	
कुरु प्रसन्नार्त्तिहर कार्य्यं कर्त्ता त्वमुच्यते॥ ३२.२८ ॥	
ब्रह्मोवाच	
ततस्तामाह भगवान् भास्करो वारितस्करः।	
प्रणतामदितिं विप्राः प्रसादसुमुखो विभुः॥ ३२.२९ ॥	
सहस्रांशेन ते गर्भः सम्भूयाहमशेषतः।	
त्वत्पुत्रशत्रून् दक्षोऽहं नाशयाम्याशु निर्वृतः॥ ३२.३० ॥	
ब्रह्मोवाच	
इत्युक्त्वा भगवान् भास्वानन्तर्धानमुपागतः।	
निवृत्ता सापि तपसः सम्प्राप्ताखिलवाञ्छिता॥ ३२.३१ ॥	
ततो रश्मिसहस्रात्तु सुषुम्णाख्यो रवेः करः।	
ततः संवत्सरस्यान्ते तत्कमपूरणाय सः॥ ३२.३२ ॥	
निवासं सविता चक्रे देवमातुस्तदोदरे।	
कृच्छ्रचान्द्रायणादींश्च सा चक्रे सुसमाहिता॥ ३२.३३ ॥	
शुचिना धारयाम्येनं दिव्यं गर्भमिति द्विजाः।	
ततस्तां प्राह किञ्चित्कोंपप्लुताक्षरम्॥ ३२.३४ ॥	
कश्यप उवाच	
किं मारयसि गर्भाण्डमिति नित्योपदासिनी॥	
ब्रह्मोवाच	
सा च तं प्राह गर्भण्डमेतत्पश्येति कोपना।	
न मारितं विपक्षाणां मृत्युरेव भविष्यति॥ ३२.३५ ॥	
इत्युक्त्वा तं तदा गर्भमुत्सासर्ज सुरारणिः।	
जाज्वल्यमानं तेजोभिः पत्युर्वचनकोपिता॥ ३२.३६ ॥	
तं दृष्ट्वा कश्यपो गर्भमुद्यद्‌भास्करवर्च्चसम्।	
तुष्टाव प्रणतो भूत्वा वाग्‌भिराद्याभिरादरात्॥ ३२.३७ ॥	
संस्तूयमानः स तदा गर्भाण्डात् प्रकटोऽभवत्।	
पद्मपत्रसवर्णाभस्तेजसा व्याप्तदिङमुखः॥ ३२.३८ ॥	
अथान्तरिक्षादाभाष्य कश्यपं मुनिसत्तमम्।	
सतोयमेघगम्भीरा वागुवाचाशरीरिणी॥ ३२.३९ ॥	
वागुवाच	
मारितमिति यत्‌ प्रोक्तमेतदण्डं त्वयादितेः।	
तस्मान्मुने सुतस्तेऽयं मार्त्तण्डाख्यो भविष्यति॥ ३२.४० ॥	
हनिष्यत्यमुरांश्चायं यज्ञभागहरानरीन्।	
देवा निशम्येति वची गगनात् समुपागतम्॥ ३२.४१ ॥	
प्रहर्षमतुलं याता दानवाश्च हतौजसः।	
ततो युद्धाय दैतेयानाजुहाव शतक्रतुः॥ ३२.४२ ॥	
सह देवैर्मुदा युक्ता दानवाश्च तमभ्ययुः।	
तेषां युद्धमबूद्‌घोरं देवानामसुरैः सह॥ ३२.४३ ॥	
शस्त्रास्त्रवृष्टिसन्दीप्तसमस्तबुवनान्तरम्।	
तस्मिन् युद्धे भगवता मार्त्तण्डेन निरीक्षिताः॥ ३२.४४ ॥	
तेजसा दह्यमानास्ते भस्मीभूता महासुराः।	
ततः प्रहर्षमतुलं प्राप्ताः सर्व्वे दिवौकसः॥ ३२.४५ ॥	
तुष्टुवुस्तेजसां योनिं मार्त्तण्डमदितिं तथा।	
स्वाधिकारांस्ततः प्राप्ता यज्ञभागांश्च पूर्व्ववत्॥ ३२.४६ ॥	
भगवानपि मार्त्तण्डः स्वाधिकारमथाकरोत्।	
कदम्बपुष्पवद्भास्वानधश्चोद्‌र्ध्वञ्च रश्मिभिः।	
वृतोऽग्निपिण्डसदृशो दध्रे नातिस्फुटं वपुः॥ ३२.४७ ॥	
मुनय ऊचुः	
कथं कान्ततरं पश्चाद्रूपं संलब्धवान् रविः।	
कदम्बगोलकाकारं तन्मे ब्रूहि जगत्पते॥ ३२.४८ ॥	
ब्रह्मोवाच	
त्वष्टा तस्मा ददौ कन्यां संज्ञां नाम विवस्वते।	
प्रसाद्य प्रणतो भूत्वा विश्वकर्म्मा प्रजापतिः॥ ३२.४९ ॥	
त्रीण्यपत्यान्यसौ तस्यां नजयामास गोपतिः।	
द्वौ पुत्रौ सुमहाभागौ कन्याञ्च यमुनां तथा॥ ३२.५० ॥	
यत्तेजोऽभ्यधिकं तस्य मार्त्तण्डस्य विवस्वतः।	
तेनातितापयामास त्री ल्लोकान् सचराचरान्॥ ३२.५१ ॥	
तद्रूपं गोलकाकारं दृष्ट्वा संज्ञा विवस्वतः।	
असहन्ती महत्तेजः स्वां छायां वाक्यमब्रवीत्॥ ३२.५२ ॥	
संज्ञोवाच	
अहं यास्यामि भद्रं ते स्वमेव भवनं पितुः	
निर्व्विकारं त्वयात्रैव स्थेयं मच्छासनाच्छुभे॥ ३२.५३ ॥	
इमौ च बालकौ मह्यं कन्या च वरवर्णिनी।	
सम्भाव्या नैव चाख्येमिदं भगवते त्वया॥ ३२.५४ ॥	
छायोवाच	
आ कचग्रहणाद्‌दे वि आ शापान्नैव कर्हिचित्।	
आख्यास्यामि मतं तुभ्यं गम्यता यत्र वाञ्छितम्॥ ३२.५५ ॥	
इत्युक्त्वा व्रीडिता संज्ञा जगाम पितृमन्दिरम्।	
वत्सराणां सहस्रान्तु वसमाना पितुर्गुहे॥ ३२.५६ ॥	
भर्त्तुः समीपं याहीति पित्रोक्या सा पुनः पुनः।	
आगच्छद्वडवा भूत्वा कुरूनथोत्तरांस्ततः॥ ३२.५७ ॥	
तत्र तेपे तपः साध्वी निराहारा द्विजोत्तमाः।	
पितुः समीपं यातायां संज्ञायां वाक्यतत्परा॥ ३२.५८ ॥	
तद्रुपधारिणी छाया भास्करं समुपस्थिता।	
तस्याञ्च भगवान् सर्य्यः संज्ञेयमिति चिन्तयन्॥ ३२.५९ ॥	
तथैव जनयामास द्वौ कुत्रौ कन्यकां तथा।	
संज्ञा तु पार्थिवी तेषामात्मजानां तथाकरोत्॥ ३२.६० ॥	
स्नेहं न पूर्व्वजातानां तथा कृतवती तु सा।	
मनुस्तत्तक्षान्तवांस्तस्या यमस्तस्या न चक्षमे॥ ३२.६१ ॥	
बहुधा पीड्यमानस्तु पितुः पत्न्या सुदुःखितः।	
स वै कोपाच्च बाल्याच्च भाविनोऽर्थस्य वै बलाम्।	
पदा सन्तर्ज्जयामास न तु देहे न्यपातयत्॥ ३२.६२ ॥	
छायोवाच	
पदा तर्ज्जयस यस्मात्पितुर्भार्य्यां गरीयसीम्।	
तस्मात्त्वैष चरणः पतिष्यति न संशयः॥ ३२.६३ ॥	
ब्रह्मोवाच	
यमस्तु तेन शापेन भृशं पीडितमानसः।	
मनुना सह धर्म्मात्मा पित्र सर्व्वं न्यवेदयत्॥ ३२.६४ ॥	
यम उवाच	
स्नेहेन तुल्यमस्मासु माता देव न वर्त्तते।	
विसृज्य ज्यायसं भक्त्या कनीयांसं बुभूषति॥ ३२.६५ ॥	
तस्यां मयोद्यतः पादौ न तु देहे निपातितः।	
बाल्याद्वा यदि वा मोहात्तद्भवान् क्षन्तुमहसि॥ ३२.६६ ॥	
शप्तोऽहं तात कोपेन जनन्या तनयो यतः।	
ततो मन्ये न जननीमिमां वै तपतांवर॥ ३२.६७ ॥	
तव प्रसादाच्चरणो भगवन् न पतेद्‌यथा।	
मातृशापादयं मेऽद्य तथा चिन्तय गोपते॥ ३२.६८ ॥	
रविरुवाच	
असंशयं महत्पुत्र भविष्यत्यत्र कारणम्।	
येन त्वामाविसत्क्रोधो धर्म्मज्ञं धर्म्मशीलिनम्॥ ३२.६९ ॥	
सर्व्वेषामव शापानां प्रतिगातो हि विद्यते।	
न तु मात्राभिशप्तानां क्वचिच्छापनिवर्त्तनम्॥ ३२.७० ॥	
न शक्यमेतन्मिथ्या तु कर्त्तुः मातुर्वचस्तव।	
किञ्चित्तेऽहं विधास्यामि पुत्रस्नेहादनुग्रहम्॥ ३२.७१ ॥	
कृमयो मांसमादाय प्रयास्यन्ति महीतलम्।	
कृतं तस्या वचः सत्यं त्वञ्च त्रातो भविष्यसि॥ ३२.७२ ॥	
ब्रह्मोवाच	
आदित्यस्त्वब्रवीच्छायां किमर्थं तनयेषु वै।	
तुल्येष्यधिकः स्नेह एकं प्रति कृतस्त्वया॥ ३२.७३ ॥	
नूनं नैषां त्वं जननी संज्ञा कापि त्वमागता।	
गिर्गुणेष्वप्यपत्येषु माता शापं न दास्यति॥ ३२.७४ ॥	
सा तत्परिहरन्ती च शापाद्‌भीता तदा रवेः।	
कथयामास वृत्तान्तं स श्रुत्वा श्वशुरं ययौ॥ ३२.७५ ॥	
स चापि तं यथान्यमर्च्चयित्वा तदा रविम्।	
निर्दग्धुकामं रोषेण सान्त्वयानस्तमब्रवीत्॥ ३२.७६ ॥	
विश्वकर्मोवाच	
तवातितेजसा व्याप्तमिदं रूपं सुदुःसहम्।	
असहन्ती तु तत्संज्ञा वने चरति वै तपः॥ ३२.७७ ॥	
द्रक्ष्यते तां भवानद्य स्वां भार्य्यां शुभचारिणीम्।	
रूपार्थं भवतोऽरण्ये चरन्तीं सुमहात्तपः॥ ३२.७८ ॥	
श्रुतं मे ब्रह्मणो ध्वाक्यं तव तेजोऽवरोधने।	
रूपं निर्वर्त्तयाम्यद्य चतव कान्तं दिवस्पते॥ ३२.७९ ॥	
ततस्तथेति तं प्राह त्वष्टारं भगवान् रविः।	
ततो विवस्वतो रूपं प्रागासीत्परिमण्डलम्॥ ३२.८० ॥	
विश्ववकर्म्मा त्वनुज्ञातः शाकद्वीपे विवस्वता।	
भ्रमिमारोप्य तत्तेजःशातनायोपचक्रमे॥ ३२.८१ ॥	
भ्रमताशेषजगतां नाभिभूतेन भास्वता।	
समुद्राद्रिवनोपेता त्वारुरोह महो नभः॥ ३२.८२ ॥	
गगनञ्चाखिलं विप्राः सचन्द्रगाहतारकम्।	
अधो गतं महाभागा बभूवाक्षिप्तमाकुलम्॥ ३२.८३ ॥	
विक्षिप्तसलिलाः सर्व्वे बभूवुश्च तथार्णवाः।	
व्यभिद्यान्त महाशैलाः शीर्णसानुनिबन्धनाः॥ ३२.८४ ॥	
ध्रुवाधाराण्यशेषाणि धिष्ण्यानि मुनिसत्तमाः।	
त्रुट्यद्रश्मिनिबन्धीनि बन्धनानि अधो ययुः॥ ३२.८५ ॥	
वेगभ्रमणसम्पातवायुक्षिप्तां सहस्रशः।	
व्यशीर्य्यन्त महामेघा घोराविविराविणः॥ ३२.८६ ॥	
भास्वद्भ्रामणंविभ्रान्तभूम्याकाशरसातलम्।	
जगदाकुलमत्यर्थं तदासीन्मुनिसत्तमाः॥ ३२.८७ ॥	
त्रैलोक्यमाकुलं वीक्ष्य भ्रममाणं सुर्षयः।	
देवाश्च ब्रह्मणा सार्द्ध भास्वन्तमभितुष्टुवुः॥ ३२.८८ ॥	
आदिदेवोऽसि देवानां जातस्त्वंभूतये भुवः।	
स्वर्गस्थित्यन्तकालेषु त्रिदा भेदेन तिष्ठसि॥ ३२.८९ ॥	
स्वस्ति तेऽस्तु जगन्नाथ घर्म्मवर्ष दिवाकर।	
इन्द्रादयस्तदा देवा लिख्यमानमथास्तुवन्॥ ३२.९० ॥	
जय देव जगत्स्वामिन् जयाशेष जगत्पते।	
ऋषयश्च ततः सप्त वसिष्ठात्रिपुरोगमाः॥ ३२.९१ ॥	
तुष्टुवुर्विधैः स्तोत्रैः स्वस्ति स्वस्वीतिवादिनः।	
वेदोक्तिभिरथआग्य्राभिर्वालखित्याश्च तुष्टुवुः॥ ३२.९२ ॥	
अग्निराद्याश्च भास्वन्तं लिख्यमानं मुदा युताः।	
त्वं नाथ मोक्षिणां मोक्षो ध्येयस्त्वं ध्यानिनां परः॥ ३२.९३ ॥	
त्वं गतिः सर्व्वभूतानां कर्म्मकाण्डविविर्त्तिनाम्।	
सम्पूज्यस्त्वं तु देवेश शं नोऽस्तु जगतां पते॥ ३२.९४ ॥	
शं नोऽस्तु द्विपदे नित्यं शं नश्चास्तु चतुष्पदे।	
ततो विद्याधरगणा यक्षराक्षसपन्नगाः॥ ३२.९५ ॥		
कृताञ्जलिपुटाः सर्व्वे शिरोभिः प्रणता रविम्।	
ऊचुस्ते विविधा वाचो मनःश्रोत्रसुखावहाः॥ ३२.९६ ॥	
सह्यां भवतु तेजस्ते भूतानां भूतभावन।	
ततो हाहाहूहूश्चैव नारदस्तुम्बुरुस्तथा॥ ३२.९७ ॥	
उपगायितुमारब्धा गान्धर्व्वकुशला रविम्।	
षड्जमध्यमगान्धारगानत्रयविशारदाः॥ ३२.९८ ॥	
मूर्च्छनाभिश्च तालैश्च सम्प्रयोगैः सुखप्रदम्।	
विश्वाची च घृताची च उर्व्वश्यथ तिलोत्तमा॥ ३२.९९ ॥	
मेनका सहजन्या च रम्भा चाप्सरसांवराऽ	
ननृतुर्जगतामीशे लिख्यमाने विभावसौ॥ ३२.१०० ॥	
भावहासविलासाद्यान् कुर्व्वत्योऽभिनयान्बहून्।	
प्रावाद्यन्त ततस्तत्र वीणा वेष्वादिझर्झराः॥ ३२.१०१ ॥	
पणवाः पुष्कराश्चैव मृदङ्गाः पटहानकाः।	
देवदुन्दुभयः शङखाः शतशोऽथ सहस्रशः॥ ३२.१०२ ॥	
गायद्‌भिश्चैव नृत्यद्‌भिर्गन्धर्व्वै रप्सरोगणैः।	
तूर्य्यवादित्रघोषैश्च सर्व्वं कोलाहलीकृतम्॥ ३२.१०३ ॥	
ततः कृताञ्जलिपुटा भक्तिनम्रात्ममूर्त्तयः।	
लिख्यमानं सहस्रांशुं प्रणेमुः सर्व्वदेवताः॥ ३२.१०४ ॥	
ततः कोलाहले तस्मिन् सर्व्वदेवसमागमे।	
तेजसः शातनं चक्रे विश्वकर्म्मा शनैः शनैः॥ ३२.१०५ ॥	
आजानुलिखितश्चासौ निपुणं विश्वकर्म्मणा।	
नाभ्यनन्दत्तु लिखनं ततस्तेनावतारितः॥ ३२.१०६ ॥	
न तु निर्भर्त्सितं रूपं तेजसो हननेन तु।	
कान्तात्कान्ततरं रूपमधिकं शुशुभे ततः॥ ३२.१०७ ॥	
इति हिमजलघर्म्मकालहेतोर्हरकमलासनविष्णुसंस्तुतस्य।	
तदुपरि लिखनं निशम्य भानोर्व्रजति दिवाकरलोकमायुषोऽन्ते॥ ३२.१०८ ॥	
एवं जन्म रवेः पूर्व्वं बभूव मुनिसत्तमाः।	
रूपञ्च परमं तस्य मया सम्परिकोर्त्तितम्॥ ३२.१०९ ॥	
इति श्रीब्राह्मे महापुराणे मार्त्तण्डजन्मशरीरलिखनं नाम द्वात्रिंशोऽध्यायः॥ ३२ ॥	

ब्रह्मपुराणम्